**Karcag Városi Önkormányzat**

**Jegyzője**

**J a v a s l a t**

**a közterületek elnevezéséről, valamint az ingatlanok házszámozásáról szóló 23/2013. (VI.28.) önkormányzati rendelet módosítására**

Karcag Városi Önkormányzat Képviselő-testülete címbeli rendeletével szabályozza a város közigazgatási területén az ingatlanok házszámozására, címmegállapítására alkalmazandó jogi aktusokat.

A központi címregiszterről és a címkezelésről szóló 345/2014. (XII. 23.) Korm. rendelet (továbbiakban: KR.) 19. §-a értelmében a külterületen fekvő ingatlan (ideértve a korábban zártkertként nyilvántartott külterületi ingatlant is) címelemeinek megállapítása során a 14–15. §-ban foglaltak szerint kell eljárni.

A KR. 13. § (3) bekezdése értelmében az (1) bekezdésben foglaltak szerint megközelíthető, azonban elkülönülten, megjelenését tekintve szigetszerűen elhelyezkedő külterületi ingatlan – különösen tanya – esetén a címet elsősorban a tulajdonos által javasolt elnevezés szerint kell megállapítani.

A KR. 13. § (4) bekezdése értelmében, ha a (3) bekezdésben foglalt ingatlan elnevezésére a tulajdonos a címképzésért felelős szerv legalább kétszeri felhívására sem tesz javaslatot vagy az általa tett javaslat a (5) bekezdésben foglaltaknak nem felel meg, akkor a címképzésért felelős szerv az önkormányzati képviselő-testület döntésének megfelelő elnevezést jegyzi be a központi címregiszterbe.

A KR. 13. § (5) bekezdése értelmében a tulajdonos elnevezésre irányuló javaslatát el kell fogadni, ha az elnevezés a tulajdonos vezetékneve szerepeltetésére irányul és a település közigazgatási területén nincsen másik külterületi ingatlan ugyanezzel a névvel. Minden más esetben a tulajdonos által javasolt elnevezés akkor fogadható el, ha az az adott ingatlan pontos beazonosítását lehetővé teszi és a javasolt elnevezés nem sérti a közízlést, nem kelt megbotránkozást, nem félrevezető és a magyar nyelv helyesírási szabályainak is megfelel.

A KR. 13. § (6) bekezdése értelmében egy településhez tartozó közigazgatási területen belül nem lehet több külterületi ingatlant azonos névvel elnevezni. Ha a tulajdonos által javasolt elnevezés már egy másik ingatlan neve, a címképzésért felelős szerv megkülönböztetésre alkalmas jelölést javasol a tulajdonosnak.

Az elmúlt időszakban két tulajdonos kezdeményezte, hogy a tulajdonát képező külterületi tanyás ingatlan címe kerüljön megállapításra. Az alábbi táblázat tartalmazza a tulajdonosok által a külterületi „szigetszerűen elhelyezkedő tanyák” elnevezésére tett javaslatokat

|  |  |  |  |  |
| --- | --- | --- | --- | --- |
| **Tulajdonos neve** | **Ingatlan hrsz** | **Elnevezésre tett javaslat** | **Közterület jellege** | **Ház szám** |
| Saliga András Zoltánné | 0191/6 | Saliga | tanya | 1 |
| Szabó Zoltán | 02332 | Szabó | tanya | 1 |

**Az előzetes hatásvizsgálat alapján** - a szabályozás várható következményeit tekintve - az alábbiak állapíthatóak meg:

- társadalmi, gazdasági, költségvetési hatás: A rendelet célja Karcag város közterületei elnevezésének, és az azokhoz csatlakozó ingatlanok házszámozásának egységes rendjének szabályozása, ezáltal a megfelelő tájékozódás biztosítása, ennek során a területek beazonosíthatósága, és az ingatlant használó személyek elérhetősége érdekében érvényre juttatni a helyi sajátosságokat, illetve az igazgatási, földrajzi, történelmi, közlekedési és nyelvhelyességi szempontokat.

- környezeti, és egészségi következmények: a rendeletnek nincs környezeti, és egészségi következménye

- adminisztratív terheket befolyásoló hatás: az érintettek részére a lakcímigazoló hatósági bizonyítvány kiállítása ingyenes, cégek esetében a 2006. évi V. törvény 53. § (1) bekezdésében foglaltak alapján a székhely vagy telephely változás átvezetése ingyenes

- a jogszabály megalkotásának szükségessége, a jogalkotás elmaradásának várható következményei: a rendelet megalkotásának szükségességét a joghézag indokolja, valótlan, hiányos adatok kerülhetnek a központi nyilvántartó rendszerbe

- a jogszabály alkalmazásához szükséges személyi, szervezeti feltételek: a rendelet végrehajtásának plusz személyi és szervezeti felépítési vonzata nincs

- a jogszabály alkalmazásához szükséges tárgyi és pénzügyi feltételek: az újonnan elnevezett közterület nevek feltüntetése nem jár költséggel.

**Összegzés:**

**Szükséges a jelenleg hatályos önkormányzati rendelet módosítása, amely tartalmazza a külterületen elhelyezkedő tanyák elnevezését.**

Fentiek alapján kérem a javaslat megtárgyalását, és az alábbi rendelet-tervezet elfogadását.

Kelt.: Karcag, 2020. 02. 19.

**(:Rózsa Sándor:)**

Tervezet

**Karcag Városi Önkormányzat Képviselő-testületének …/… (… ...)**

**önkormányzati rendelete**

**a közterületek elnevezéséről, valamint az ingatlanok házszámozásáról szóló 23/2013. (VI. 28.) önkormányzati rendelet módosításáról**

Karcag Városi Önkormányzat Képviselő-testülete a Magyarország Alaptörvénye 32. cikk (1) bekezdése a) pontjában, a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 42. § 8. pontjában és 143. § (3) bekezdésében meghatározott jogalkotói hatáskörében, a Mötv. 13. § (1) bekezdésének 3. pontja alapján meghatározott feladatkörében eljárvaa közterületek elnevezéséről, valamint az ingatlanok házszámozásáról szóló 23/2013. (VI. 28.) önkormányzati rendeletet (továbbiakban: R.) az alábbiak szerint módosítja:

**1. §** A R. 4. számú melléklete az alábbi pontokkal egészül ki:

|  |  |  |  |  |
| --- | --- | --- | --- | --- |
| 11. | Karcag, külterület 0191/6 | Saliga | tanya | 1 |
| 12. | Karcag, külterület 02332 | Szabó | tanya | 1 |

**2. §** Jelen rendelet a kihirdetését követő napon lép hatályba és az azt követő napon hatályát veszti.

K a r c a g, 2020. 02. 19.

|  |  |
| --- | --- |
| **(: Dobos László :)** | **(: Rózsa Sándor :)** |
| polgármester | jegyző |

**ÁLTALÁNOS INDOKOLÁS**

Az Alaptörvény 32. cikk (1) bekezdés a) pontja értelmében a helyi önkormányzat a helyi közügyek intézése körében a törvény keretei között rendeletet alkot.

Az Alaptörvény 32. cikk (2) bekezdése értelmében feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot.

A központi címregiszterről és a címkezelésről szóló 345/2014. (XII. 23.) Korm. rendelet (továbbiakban: KR.) 13. § (3) bekezdése értelmében az (1) bekezdésben foglaltak szerint megközelíthető, azonban elkülönülten, megjelenését tekintve szigetszerűen elhelyezkedő külterületi ingatlan – különösen tanya – esetén a címet elsősorban a tulajdonos által javasolt elnevezés szerint kell megállapítani.

A KR. 13. § (5) bekezdése értelmében a tulajdonos elnevezésre irányuló javaslatát el kell fogadni, ha az elnevezés a tulajdonos vezetékneve szerepeltetésére irányul és a település közigazgatási területén nincsen másik külterületi ingatlan ugyanezzel a névvel. Minden más esetben a tulajdonos által javasolt elnevezés akkor fogadható el, ha az az adott ingatlan pontos beazonosítását lehetővé teszi és a javasolt elnevezés nem sérti a közízlést, nem kelt megbotránkozást, nem félrevezető és a magyar nyelv helyesírási szabályainak is megfelel.

A jogalkotásrólszóló 2010. évi CXXX. törvény 7. § (1) bekezdése értelmében a jogszabályban meg kell határozni a hatálybalépésének napját, amely a jogszabály kihirdetését követő valamely nap lehet.

**RÉSZLETES INDOKOLÁS**

1. §-hoz

A külterületi tanyás ingatlanok címének megállapítása.

2. §-hoz

A rendelet hatályba lépésének meghatározása