**Karcag Városi Önkormányzat**

**Polgármestere**

**Javaslat**

**a Karcag város kulturális feladatainak támogatásával összefüggő döntés meghozatalára**

Magyarország Kormánya a „települési önkormányzatok fejlesztési és működési támogatásáról” szóló 1551/2019. (IX.26.) Korm. határozata alapján Karcag város kulturális feladatainak támogatására, a 2015. évi Milánói Világkiállítás magyar pavilonjának újjáépítése Karcagon támogatási céllal Karcag Városi Önkormányzat részére 1.108.100.000,- Ft támogatást biztosított.

A 2015. évi Milánói Világkiállítás magyar pavilonjának (a továbbiakban: Pavilon) hazahozataláról és Karcagon történő újjáépítéséről a Kormány 2016. évben döntött. Akkor az újjáépítési feladatokat a Kárpátok-Alpok Zrt. kapta meg, amely a Pavilont eredeti állapotában kívánta újjáépíteni. 2017. évben a Kormány újabb döntése nyomán – 1130/2017. (III.20.) Korm. hat. - az újjáépítés feladatát a Karcag Városi Önkormányzat (a továbbiakban: Önkormányzat) kapta meg – a hozzá kapcsolódó dokumentációkkal - kulturális és hagyományőrző tevékenység befogadása céljából.

Az Önkormányzat egy, az egész évben használható, az eredeti Pavilontól eltérően 4 évszakos épületet kíván a településen újjáépíteni, mely kiemelt eleme lenne a mintegy 4,6 ha területen létrehozni kívánt, turisztikai célú Karcag Kincse élmény- és gasztronómiai Parknak.

A Kormány határozataiban foglaltak végrehajtása érdekében az Önkormányzat az újjáépítés előkészítéséhez kapcsolódó szakmai hátteret összeállította (jogi felügyelet, raktározás, tervezés, közbeszerző, műszaki ellenőr és egyéb szolgáltatások, szükséges hatósági eljárások lebonyolítása), a jogerős építésügyi hatósági engedély és a kiviteli tervek birtokában a közbeszerzési eljárás lebonyolítása zajlik.

A fejlesztéshez szervesen kapcsolódott az egyes sportinfrastruktúra-fejlesztési, turisztikai és egyéb kiemelt beruházások forrásszükségletének biztosításáról szóló 2065/2017. (XII.27.) Korm. határozat által a „Karcag kincse élmény- és gasztronómiai park kialakítása” elnevezésű projekthez nyújtott 400.000.000,- Ft összegű költségvetési támogatás, ebből a forrásból valósultak meg a park Pavilonhoz kapcsolódó területrendezési út-, parkoló- és alapközmű előkészítői munkái.

Szintén az adott fejlesztéshez kapcsolódik *„a Debrecen, Hajdúszoboszló, Hortobágy és Tisza-tó kiemelt turisztikai fejlesztési térség meghatározásáról és a térségben megvalósítandó egyes beruházásokról”* szóló 1522/2017. (VIII.14.) Korm. határozatában biztosított 1.000.000.000,- Ft összegű, hazai forrásból nyújtott támogatás, mely forrás – a korábbi tájékoztatásunknak megfelelően – a Karcag Kincse élmény- és gasztronómiai park infrastruktúra fejlesztésére (ideértve a Pavilon újjáépítést is ) használható fel.

Figyelemmel arra, hogy a Pavilon újjáépítése több forrásból valósul meg, javasoljuk, hogy a Kormány határozatokban foglalt feladatok hatékony végrehajtása érdekében átfogó felhatalmazást biztosítson a képviselő-testület Karcag Városi Önkormányzat Polgármestere részére, a szükséges intézkedések megtételére.

**Összegzés: Az 1551/2019. (IX.26.) Korm. határozatban Magyarország Kormánya Karcag város kulturális feladatainak támogatására, a 2015. évi Milánói Világkiállítás magyar pavilonjának újjáépítése Karcagon támogatási céllal Karcag Városi Önkormányzat részére 1.108.100.000,- Ft támogatást biztosított. Figyelemmel arra, hogy a megvalósítani kívánt beruházás több Korm. határozatban biztosított forrásból valósul meg, szükséges egy átfogó felhatalmazás biztosítása a beruházással összefüggésben felmerülő intézkedések megtételére.**

A fentiek alapján kérem a javaslat megtárgyalását és az alábbi határozati javaslat elfogadását.

**…………/2020. (II.27.) „kt.” sz. határozat**

**a Karcag város kulturális feladatainak támogatásával összefüggő döntés meghozatalára**

Karcag Városi Önkormányzat Képviselő-testülete (a továbbiakban: Képviselő-testület) az Alaptörvény 32. cikk (1) bekezdés b) és f) pontjaiban biztosított jogkörében eljárva, figyelemmel az 1130/2017. (III.20.) Korm. határozatban, a 2065/2017. (XII.27.) Korm. határozatban, az 1522/2017. (VIII.14.) Korm. határozatban, továbbá az 1551/2019. (IX.26.) Korm. határozatban (a továbbiakban együttesen: Korm. határozatok) foglaltakra az alábbiak szerint dönt:

1. A Képviselő-testület a Karcag Kincse élmény- és gasztronómiai park kialakításával és ahhoz kapcsolódóan a 2015. évi Milánói Világkiállítás Magyar Pavilonjának újjáépítésével összefüggésben megtett intézkedéseket megismerte, azokat tudomásul veszi, jóváhagyja.
2. A Képviselő-testület felhatalmazza a Karcag Városi Önkormányzat Polgármesterét, hogy az 1. pontban meghatározott beruházás sikeres megvalósítása érdekében szükséges hatósági és egyéb eljárásokat megindítsa, jognyilatkozatokat megtegye, dokumentumokat beszerezze, szerződéseket és azok esetleges módosításait megkösse.
3. A Képviselő-testület felkéri a Karcagi Polgármesteri Hivatalt a szükséges intézkedések megtételére.

Felelős: Rózsa Sándor jegyző

Határidő: folyamatos

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal Költségvetési, Gazdálkodási és Kistérségi Iroda, Gazdálkodási Csoport, helyben
5. Karcagi Polgármesteri Hivatal Költségvetési, Gazdálkodási és Kistérségi Iroda, Költségvetési Csoport, helyben
6. Karcagi Polgármesteri Hivatal Aljegyzői Iroda, Szervezési Csoport, helyben

Karcag, 2020. február 4.

**(: Dobos László :)**